CELEX: 
Language: sl
Date: 2021-06-17 00:00:00
Title: DELEGIRANA UREDBA KOMISIJE (EU) …/… o dopolnitvi Direktive 2014/94/EU Evropskega parlamenta in Sveta glede standardov za polnilna mesta za električne avtobuse

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               V skladu s členom 8 Direktive 2014/94/EU
                  1
                je Evropska komisija pooblaščena za sprejetje delegiranih aktov zaradi dopolnitve ali posodobitve tehničnih specifikacij za infrastrukturo za alternativna goriva iz členov 4, 5 in 6 ter Priloge II k Direktivi.
            
            
               Delegirani akti so potrebni, da se brez poseganja v Uredbo (EU) št. 1025/2012 zahteva skladnost infrastrukture, ki bo vzpostavljena ali obnovljena, s tehničnimi specifikacijami iz evropskih standardov (EN), ki bodo pripravljeni, in sicer v primerih, ko evropske organizacije za standardizacijo priporočijo eno samo tehnično rešitev s tehničnimi specifikacijami, kot so opisane v ustreznem evropskem standardu.
            
            
               Za izvajanje Direktive 2014/94/EU je Komisija v skladu s členom 10(1) Uredbe (EU) št. 1025/2012 Evropskemu odboru za standardizacijo (CEN) in Evropskemu odboru za elektrotehniško standardizacijo (CENELEC) predložila zahtevo
                  2
                (M533) za pripravo in sprejetje ustreznih evropskih standardov ali spremembo obstoječih, in sicer z določitvijo tehničnih specifikacij za interoperabilnost v okviru enotne rešitve, če je ustrezno, na podlagi mednarodnih standardov za infrastrukturo za alternativna goriva.
            
            
               Standardi, ki jih bo CEN/CENELEC pripravil na podlagi zahteve M/533, se nanašajo na tehnične specifikacije za infrastrukturo za alternativna goriva iz Direktive 2014/94/EU. Te specifikacije so določene v členu 4(14) ter v točkah 1.3, 1.4, 1.5, 1.6 in 1.8 Priloge II – dobava električne energije za cestni in pomorski promet ter celinsko plovbo; členu 5(3) in točki 2 Priloge II – oskrba cestnega prometa z vodikom ter členu 6(11) in točki 3 Priloge II – oskrba z zemeljskim plinom, vključno z biometanom, za cestni in pomorski promet ter celinsko plovbo.
            
            
               Ko je CEN/CENELEC na podlagi zahteve M/533 sprejel ustrezne standarde, je Komisija 13. avgusta 2019 sprejela Delegirano uredbo Komisije (EU) 2019/1745 o dopolnitvi in spremembi Direktive 2014/94/EU Evropskega parlamenta in Sveta v zvezi s polnilnimi mesti za motorna vozila kategorije L, oskrbo z električno energijo z obale za plovila za plovbo po celinskih plovnih poteh, oskrbo z vodikom za cestni promet ter oskrbo z zemeljskim plinom za cestni in vodni promet ter o razveljavitvi Delegirane uredbe (EU) 2018/674.
            
            
               Ta delegirana uredba Komisije dopolnjuje tehnične specifikacije za polnilna mesta za električne avtobuse iz točke 1.6 Priloge II k Direktivi 2014/94/EU. 
            
            
               Sprejeti je treba skupne standarde za polnilna mesta za električne avtobuse, da se odpravijo tehnične in regulativne ovire po vsej EU ter tako olajša razvoj enotnega trga, da se ustvarijo ustrezni pogoji za udeležence na trgu in zagotovi nemoteno izvajanje revidirane direktive o čistih vozilih, ki določa minimalne nacionalne cilje za javno naročanje čistih avtobusov, vključno s podciljem za javno naročanje brezemisijskih avtobusov
                  3
               .
            
            
               Direktiva določa prehodno obdobje vsaj 24 mesecev, preden ustrezne tehnične specifikacije ali njihove spremembe postanejo zavezujoče za vzpostavitev ali obnovitev infrastrukture.
            
            
               2.POSVETOVANJA PRED SPREJETJEM AKTA
            
            
               Potekala so posvetovanja o standardih za infrastrukturo za alternativna goriva s strokovnjaki držav članic v forumu za trajnostni promet, prav tako pa tudi s člani Odbora za infrastrukturo za alternativna goriva, ki so podali mnenje o evropskih standardih, za katere velja ta delegirana uredba Komisije.
            
            
               3.PRAVNI ELEMENTI DELEGIRANEGA AKTA
            
            
               Ta delegirana uredba Komisije dopolnjuje Direktivo 2014/94/EU v skladu s členom 4(14) navedene direktive.
            
            
               Za določitev tehničnih standardov na ravni EU je potrebna uredba, saj zanjo niso potrebni nacionalni ukrepi za prenos ter zagotavlja pravočasno harmonizacijo in hitro dostopnost standardov v državah članicah.
            
            
               DELEGIRANA UREDBA KOMISIJE (EU) …/…
            
            
               z dne 17.6.2021
            
            
               o dopolnitvi Direktive 2014/94/EU Evropskega parlamenta in Sveta glede standardov za polnilna mesta za električne avtobuse 
               
            
               (Besedilo velja za EGP)
            
         
         
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2014/94/EU Evropskega parlamenta in Sveta z dne 22. oktobra 2014 o vzpostavitvi infrastrukture za alternativna goriva
                  4
                in zlasti člena 4(14) Direktive,
            
            
               ob upoštevanju naslednjega:
            
            
               (1)Direktiva 2014/94/EU določa, da bi bilo treba tehnične specifikacije za interoperabilnost polnilnih in oskrbovalnih mest določiti v evropskih ali mednarodnih standardih. Za še nesprejete standarde bi morala standardizacija temeljiti na standardih, ki so še v pripravi.
            
            
               (2)V skladu s členom 10(1) Uredbe (EU) št. 1025/2012 Evropskega parlamenta in Sveta
                  5
                je Komisija od Evropskega odbora za standardizacijo (v nadaljnjem besedilu: CEN) in Evropskega odbora za elektrotehnično standardizacijo (v nadaljnjem besedilu: Cenelec) zahtevala
                  6
                pripravo in sprejetje ustreznih evropskih standardov za oskrbo z električno energijo za cestni in pomorski promet ter celinsko plovbo ali spremembo obstoječih; oskrbo cestnega prometa z vodikom in oskrbo z zemeljskim plinom, vključno z biometanom, za cestni in pomorski promet ter celinsko plovbo.
            
            
               (3)Po izpolnitvi zahteve Komisije M/533 sta CEN in Cenelec pripravila standarde, ki vsebujejo tehnične specifikacije za polnilna mesta za električne avtobuse iz točke 1.6 Priloge II k Direktivi 2014/94/EU. 
            
            
               (4)CEN in Cenelec sta Komisijo obvestila, da so za običajna polnilna mesta in polnilna mesta visoke moči z izmeničnim tokom za električne avtobuse najprimernejši priključki tipa 2, kot so opisani v standardu EN 62196-2.
            
            
               (5)CEN in Cenelec sta Komisijo obvestila, da bi se morali za običajna polnilna mesta in polnilna mesta visoke moči z enosmernim tokom za električne avtobuse uporabljati priključki za kombiniran sistem polnjenja „Combo 2“, kot so opisani v standardu EN 62196-3.
            
            
               (6)CEN in Cenelec sta Komisijo obvestila, da bi bilo treba za avtomatizirane naprave s kontaktnim vmesnikom za električne avtobuse s kabelskim napajanjem v načinu 4 v skladu s standardom EN 61851-23-1 uporabljati standard EN 50696, da se zagotovi interoperabilnost. Ta standard bo imel skupaj z navedenimi standardi ključno vlogo pri uvajanju električnih avtobusov v mestih.
            
            
               (7)V skladu z Direktivo (EU) 2019/1161 Evropskega parlamenta in Sveta
                  7
                se minimalni nacionalni deleži javnega naročanja v obdobju 2021–2025 v višini do 22,5 % in v obdobju 2026–2030 v višini 32,5 % nanašajo na brezemisijske avtobuse. Ker vse več organov, pristojnih za javni prevoz, in prevoznikov prehaja na brezemisijske avtobuse, da bi dosegli te cilje, postaja popolna interoperabilnost vozil in infrastrukture za polnjenje nujna.
            
            
               (8)Zagotoviti bi bilo treba interoperabilnost različnih vrst infrastrukture za polnjenje za električne avtobuse, da bi ustvarili enake konkurenčne pogoje za proizvajalce in prevoznike ter omogočili ekonomijo obsega, hkrati pa zagotovili odprtost za tehnološke rešitve. Z njo bi se morala nadalje okrepiti uporaba pametnega polnjenja, vključno s storitvami vozilo–omrežje. 
            
            
               (9)Strokovnjaki držav članic, s katerimi so bila opravljena posvetovanja v Odboru za infrastrukturo za alternativna goriva, in atašeji držav članic za promet so podali svoje mnenje o evropskih standardih in tehničnih specifikacijah, za katere velja ta delegirani akt.
            
            
               (10)Komisija bi morala točko 1.6 Priloge II k Direktivi 2014/94/EU ustrezno dopolniti s sklici na evropske standarde in tehnične specifikacije, ki sta jih pripravila CEN in Cenelec.
            
            
               (11)Kadar se z delegiranimi akti uvedejo nove tehnične specifikacije iz Priloge II k Direktivi 2014/94/EU, je treba uporabljati prehodno obdobje 24 mesecev –
            
            
               SPREJELA NASLEDNJO UREDBO:
            
            
               Člen 1
            
            
            
               Polnilna mesta za električne avtobuse iz točke 1.6 Priloge II k Direktivi 2014/94/EU so zaradi interoperabilnosti opremljena na naslednji način:
            
            
               –običajna polnilna mesta in polnilna mesta visoke moči z izmeničnim tokom za električne avtobuse so opremljena vsaj s priključki tipa 2, kot je opisano v standardu EN 62196-2;
            
         
         
            
               –običajna polnilna mesta in polnilna mesta visoke moči z enosmernim tokom za električne avtobuse so opremljena vsaj s priključki za kombinirani sistem polnjenja „Combo 2“, kot je opisano v standardu EN 62196-3;
            
            
               –avtomatizirane naprave s kontaktnim vmesnikom za električne avtobuse s kabelskim napajanjem v načinu 4 v skladu s standardom EN 61851-23-1, kar zadeva avtomatizirano priključno napravo (ACD), nameščeno na infrastrukturo (tokovni odjemnik), ACD, nameščeno na streho vozila, ACD, nameščeno pod vozilom, in ACD, nameščeno na infrastrukturo in povezano s stranjo ali streho vozila, so opremljene z mehanskimi in električnimi vmesniki, kot je opredeljeno v standardu EN 50696.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije. 
            
            
               Uporablja se od [Urad za publikacije: vstaviti datum 24 mesecev po datumu začetka veljavnosti].
            
            
               Ta uredba se uporablja samo za polnilna mesta za električne avtobuse, ki so postavljena po datumu začetka uporabe te uredbe.
            
            
               Uredba se ne uporablja za polnilno infrastrukturo za nadzemne žice za trolejbuse (vozne vode). 
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 17.6.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                  
                        Direktiva 2014/94/EU Evropskega parlamenta in Sveta z dne 22. oktobra 2014 o vzpostavitvi infrastrukture za alternativna goriva (Besedilo velja za EGP).
                  
               
               
                  
                     (2)
                  
                  
                        M/533 Izvedbeni sklep Komisije C(2015) 1330 final z dne 12. marca 2015 o zahtevi za standardizacijo, naslovljeni na evropske organizacije za standardizacijo, v skladu z Uredbo (EU) št. 1025/2012 Evropskega parlamenta in Sveta, da se oblikujejo evropski standardi za infrastrukturo za alternativna goriva.
                  
               
               
                  
                     (3)
                  
                        Direktiva (EU) 2019/1161 Evropskega parlamenta in Sveta z dne 20. junija 2019 o spremembi Direktive 2009/33/ES o spodbujanju čistih in energetsko učinkovitih vozil za cestni prevoz (Besedilo velja za EGP).
               
               
                  
                     (4)
                  
                        UL L 307, 28.10.2014, str. 1. 
               
               
                  
                     (5)
                  
                        Uredba (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (UL L 316, 14.11.2012, str. 12).
               
               
                  
                     (6)
                  
                        M/533 Izvedbeni sklep Komisije C(2015) 1330 final z dne 12. marca 2015 o zahtevi za standardizacijo, naslovljeni na evropske organizacije za standardizacijo, v skladu z Uredbo (EU) št. 1025/2012 Evropskega parlamenta in Sveta, da se oblikujejo evropski standardi za infrastrukturo za alternativna goriva.
               
               
                  
                     (7)
                  
                        Direktiva (EU) 2019/1161 Evropskega parlamenta in Sveta z dne 20. junija 2019 o spremembi Direktive 2009/33/ES o spodbujanju čistih in energetsko učinkovitih vozil za cestni prevoz (UL L 188, 12.7.2019, str. 116).